王炎
新晴出溪上因访王伯明詹望之
萍转滞岩邑，简出而深居。
儿辈不自量，妄意游璧池。
日占乌鹊喜，不寄黄犬书。
积雨蒸溽暑，客思郁不舒。
新晴一散策，消摇涤烦纡。
意行入幽径，篱落相蔽亏。
竹萌茁凤尾，瓜蔓缠龙须。
物化日夜流，嗟我方栖迟。
莫受忧患煎，素发无再绍。
扣门谒二友，清坐俱久如。
庄语间善谑，相视一解颐。
静窥势利场，疾足争驱驰。
自念甘敛退，非黠仍非痴。
茗乳泛轻雪，炉熏驻游丝。
且勿谈世事，挥犀聊说诗。